Бабыгуей Олег лъагапIэщIэхэм хуокIуэ
Узбекистаным и къалащхьэ Ташкент иджыблагъэ щекIуэкIащ дзюдомкIэ Гран-при дунейпсо зэхьэзэхуэ. Абы жэз медалыр къыщихьащ ди лъахэгъу Бабыгуей Олег.
Къэрал 48-м икIа спорсмен 300-м нэблагъэ хэтащ Ташкент щекIуэкIа Гран-при зэпеуэм. 2020 гъэм щыIэну гъэмахуэ Олимп джэгухэм хагъэхьэнухэр къыхэхынымкIэ абы кърикIуэхэм мыхьэнэшхуэ яIэт. Килограмм 73-м нэс зи хьэлъагъхэм я деж фIы дыдэу зыкъыщигъэлъэгъуащ Къулъкъужын Ипщэм щыщ, дзюдомрэ самбэмкIэ дунейпсо класс зиIэ, спортым и мастер Бабыгуей Олег. Абы зэкIэлъхьэужьу хигъэщIащ Израилым, Узбекистаным, Польшэм, Алыджым къикIахэр. Ди жагъуэ зэрыхъущи, финал ныкъуэм Олег къыщефIэкIащ Германием щыщ дзюдоист цIэрыIуэ Вандтке Игорь.
«Финал цIыкIум» Бабыгуейм и губжьыр щытрикъутащ франджы бэнакIуэ лъэщ Аксус Бенджамин. Абы нэрылъагъуу текIуэри, адыгэ щIалэм жэз медалыр зыIэригъэхьащ. Урысейм ДзюдомкIэ и федерацэм и япэ вице-президент Ротенберг Аркадий фIыщIэ тхылъхэр яхуигъэхьащ ар зи цIэкIэ утыку ихьэ Къэбэрдей-Балъкъэрымрэ Ставрополь краймрэ я Iэтащхьэхэм.
И ныбжьыр илъэс 28-рэ хъуами, Бабыгуей Олег дзюдомкIэ зэхьэзэхуэ инхэм зэрыхэтрэ куэд щIакъым. Иджыри къэс ехъулIэныгъэшхуэхэр абы къыщихьари цIэрыIуэ щыхъуари самбэращ. Тренерхэу Ким Русланрэ Хьэпай Арамбийрэ я унафэм щIэту ар Урысей Федерацэмрэ дуней псомрэ я чемпион 2016 гъэм хъуащ, Дунейпсо кубокыр зыIэригъэхьащ. Абыхэм я фIыгъэкIэ а илъэсым ЩIы хъурейм щынэхъ лъэщ дыдэ самбисту и хьэлъагъхэм я деж къыщалъытащ.
ЩIэзыдза олимп лъэхъэнэр зэфIэкIыхукIэ Бабыгуей Олег зыхэтынур дзюдомкIэ зэхьэзэхуэхэращ. Ар хущIэкъунущ Японием и къалащхьэ Токио 2020 гъэм щыIэну Олимпиадэм кIуэнухэм хагъэхьэну икIи абы папщIэ лъэкI къигъэнэнукъым — Урысей Федерацэм и командэ къыхэхам хэту иджыпсту къыкIэлъыкIуэ зэпеуэхэм Адлер ерыщу зыщыхуегъэхьэзыр.
Жыласэ Заурбэч.
Сурэтым:Бабыгуей Олег и гъэсакIуэ Ким Русланрэ Урысей Федерацэм и командэ къыхэхам и тренер нэхъыщхьэ Тау Хьэсэнбийрэ ящIыгъуу.
